section_heading: Vojna karijera
paragraph_text: Nakon izbijanja Srpsko-bugarskog rata u studenom 1885. kao dobrovoljac stupa u Studentsku legiju. Po završetku rata odlučuje se za vojnu karijeru te u siječnju 1886. počinje pohađati Vojnu školu u Sofiji. Iako je početno kao kadet trebao biti raspoređen u odjel artiljerije, tome se usprotivio želeći služiti u konjaništvu. Kao rusofil aktivno sudjeluje u svrgavanju princa Aleksanda Battenberga zbog čega je jedno vrijeme bio izbačen iz vojne škole. Istu ipak uspijeva završiti u rodu konjaništva u travnju 1887. čime je stekao čin potporučnika. Raspoređen je u 3. konjičku pukovniju smještenu u Plovdivu gdje je u svibnju 1890. promaknut u čin poručnika. Početkom 1892. počinje školovanje u Vojnoj akademiji u Torinu koju završava 1894. godine. U kolovozu te iste godine vraća se u Bugarsku gdje je unaprijeđen u čin konjičkog satnika.